b'\n_START_ARTICLE_\nMrtva\xc5\xa1ki ples (Hrastovlje)\n_START_PARAGRAPH_\nMrtva\xc5\xa1ki ples je freska v Cerkvi svete Trojice v Hrastovljah, ki jo je naslikal Janez iz Kastva. Delo je bilo kon\xc4\x8dano leta 1490._NEWLINE_Freska, dolga sedem metrov, prikazuje sprevod, v katerem se proti pravkar izkopanemu grobu pomikajo predstavniki najrazli\xc4\x8dnej\xc5\xa1ih slojev tedanje dru\xc5\xbebe in vseh starosti, od pape\xc5\xbea, kralja in kraljice preko redovnika in me\xc5\xa1\xc4\x8dana do bera\xc4\x8da in otroka, vsaki\xc4\x8d pa v paru s ko\xc5\xa1\xc4\x8deno spremljevalko, ki ne pozna \xc5\xa1ale in ne jemlje podkupnine in pred katero so vsi ljudje enaki. Neizprosna je in vsem se enako re\xc5\xbei v obraz. Vsi stopajo z njo proti istemu cilju, proti grobu, ki je njeno kraljestvo. Freska je najbr\xc5\xbe nastala pod vtisom srednjeve\xc5\xa1kih epidemij kuge. V srednjem veku tema ni bila izrecno cerkvena, zato so jo sprva upodabljali na zunanjih cerkvenih stenah, \xc5\xa1ele pozneje v cerkvah. \xc4\x8ce si obiskovalec podrobneje ogleda fresko, na njej poleg polno zanimivih zapisov nekdanjih obiskovalcev najde tudi dalj\xc5\xa1i zapis v glagolici, ki poro\xc4\x8da o postavitvi novega rde\xc4\x8de obarvanega tlaka v letu 1518..'